लछमी की जात थी, नलके की जात थी, मगर गेंद-तड़ी के खेल की जात नहीं ठहराई कभी किसी ने। न ही बरसते पानी में नहाने की, न सिकड़ी की, न सूखे पत्तों की होली जलाकर आग का तमाशा देखने की। मिस्सर जी के छौने और नताशा संग खेलते। मिस्सर जी चार पोथी पढ़े लिखे थे। सुबह शाम दोनों लड़कों की पढाई पर ध्यान देते। वह दोनों सरकारी स्कूल जाते थे मगर नताशा जिदियाती ही रह गयी स्कूल जाने के लिए। कलवा ने न मानी। मिस्सर जी का बड़ा लड़का रामू - राम शरण मिश्रा, नताशा के बिना न रह पाता। नताशा के बाल बिखरे, पाँव में कैंची चप्पल, एक पैर की नीली एक पैर की लाल, सर में जुएँ खुजाती, रामू की बाट देखती। रामू की माँ उसे घर में न आने देती मगर रामू को बाहर खेलने से कभी न मना किया।